kardosdrur/scandi-wiki huggingface dataset:
Japanpapir

Japanpapir ( ) er en type håndlavet kludepapir lavet i Japan. Det kaldes også ofte rispapir. Japanpapir kan være ganske tykt og have en let gullig og silkeagtig overflade. Det er meget holdbart og kan være stærkt som pergament. Det slidstærke washi-papir har fibre baseret på baststaver som man finder i Kozo (papirmorbærtræ, Broussonetia papyrifera), Mitsumata (Edgeworthia papyrifera – japansk papyrusbusk) og bark fra Ganpi (Diplomorpha sikokiana). Foruden disse er også hamp, bambus, hvede, ris og nogle andre plantefibre brugt i specielle tilfælde.

Papir er en vigtig del af japansk kultur og washi bruges i alt fra arkitektur og kunst (ukiyo-e), til dagligdags produkter som klæder og legetøj (origami). Japanpapir har været anvendt i Europa siden slutningen af 1800-tallet til kunstgrafik og til bibliofiludgaver af kunstnerisk illustrerede bøger. Det anvendes i dag i arkiv- og museumssammenhæng i forbindelse med papirkonservering og som mellemlægningsspapir for grafik, tegninger og arkivalier.

Japanpapir kan også bruges som støttematerialet ved reparation af beskadigede bøger og dokumenter i en proces hvor man spalter de beskadigede sider og limer tyndt japanpapir ind mellem de to lag og samler siden igen.

Forskellige typer washi 
 Ganpishi (雁皮紙) – tidligere Hishi (斐紙). Ganpishi har en glat, skinnende overflade og bruges til bøger og i håndværk.

 Kozogami (楮紙) – Kozogami er lavet af morbærtræ og er den mest brugte type washi. Papiret er groft i strukturen og ligner mere tekstil end sædvanlig papir.

 Mitsumatagami (三椏紙) – Mitsumatagami har en elfenbensfarvet, fin overflade og brugrs til shodo (japansk kalligrafi) og trykning. I Meiji-perioden blev dette papir brugt til pengesedler bl.a. fordi det var vanskeligt at forfalske.

Noter

Eksterne henvisninger 

 "Japanpapir" hos Ordnet.dk/ods/
 Kurotani Washi , billeder af fremstillingen, fra Tennessee Tech University
 De forskellige typer washi, liste

Papir
Papir
Uluru (brætspil)

Uluru er et brætspil udviklet af danskeren Lauge Luchau Rosendahl og udgivet af den tyske virksomhed Kosmos.

Spillet blev oprindelig udviklet under navnet Til bords og omhandler udfordringerne ved at tilrettelægge en bordplan, der tilfredsstiller flest mulig deltagere. Af hensyn til det tyske marked blev spillets tema imidlertid ændret til australsk tema ved stenen Uluru (tidligere Ayers Rock), hvor Australiens dyr om natten forvandles til drømmefugle, der samles til rådslagning. Spillet er tillige udgivet i Grækenland og Sydkorea og er udgivet i Finland under det oprindelige tema Til bords.

Spillet vandt i 2012 den tyske Mensa-pris.

Noter

Eksterne links 
 Instruktion om spillet på Youtube

Brætspil
Dronning Sophie

Dronning Sophie kan henvise til flere dronninger med dette navn:

 Sophie af Bayern (1376–1425) - gift med kong Václav 4. af Bøhmen
 Sophie af Halshany (1405–1434) - gift med kong Vladislav 2. Jagello af Polen
 Sophie af Pommern (1498-1568) – gift med kong Frederik 1. af Danmark
 Sophie af Mecklenburg (1557-1631) – gift med kong Frederik 2. af Danmark
 Sophie af Württemberg (1818–1877) - gift med kong Vilhelm 3. af Nederlandene
 Sophie af Nassau (1836–1913) - gift med kong Oscar 2. af Sverige
 Sophie af Preussen (1870–1932) - gift med kong Konstantin 1. af Grækenland
 Sofia af Grækenland (født 1938) - gift med kong Juan Carlos 1. af Spanien
Motor-magasinet

Motor-magasinet er den danske autobranches fagblad udgivet siden 1969. Avisen udkommer 44 gange om året og henvender sig til alle parter i autobranchen: Teknik, produktnyheder, motorsport, messer og økonomisk styring. Desuden informeres om politiske tiltag af betydning for branchen. 

Oplaget lå i 2013 ifølge Danske Specialmedier på 6.544 med et læsertal på 55.000 ifølge Gallup.

På Motor-magasinets websted findes en daglig netavis, messekalender, detaljerede bilsalgstal, udbudsovervågning, jobmarked, markedsplads og artikelarkiv. 

Motor-magasinet har siden begyndelsen i 1969 haft skiftende ejere og blev i 2002 overtaget af Aller Business, der ville opbygge en stor, dansk fagbladsvirksomhed. Den 1. januar 2010 blev Motor-magasinet overtaget af Danske Fagmedier ApS.

Eksterne henvisninger 
 Motor-magasinets websted

Etableret i 1969
Tidsskrifter fra Danmark om biler
Anne Lindhardt

Anne Margrethe Frank Lindhardt (født Frank den 10. april 1946 i København) er en dansk psykiater, overlæge, tidligere centerchef på Psykiatrisk Center Bispebjerg og tidligere formand for Psykiatrifonden. Anne Lindhardt har også været medlem af Retslægerådet og formand for psykiaterne i European Union of Medical Specialists.

Lindhardt er gift med Mogens Lindhardt og mor til skuespilleren Thure Lindhardt.

Referencer 

Psykiatere fra Danmark
Danskere i 1900-tallet
Danskere i 2000-tallet
Anne
Christiansmøllen

Christiansmøllen, der oprindelig hed 'Møllmarks Mølle' ligger højt i landskabet på Kongebakken i næreden af broen over Svendborgsund. Det er en tårnmølle af typen hollandsk vindmølle med  et galleri, som ligger en etage højere end normalt. Den nuværende mølle er bygget i 1860, efter at en mølle på samme lokalitet var nedbrændt. Den er opbygget med en firkantet hvidkalket undermølle i grundmur, og der er porte til gennemkørsel. Overmøllen er rund, hvidkalket og helmuret op til hatten, som er løgformet og  beklædt med pap. Vingerne har hækværk til sejl og svikkes manuelt. Møllen krøjer med vindrose. Der er bevaret en stor samling mølleinventar, intakt, bl.a. tre kværne på kværnloftet.

Den første mølle i Svendborg blev bygget på Kongebakken i begyndelsen af 1800-tallet; der er dog stor usikkerhed om 1809 er det korrekte år for opførelsen.  Den blev opført på foranledning af daværende byfoged J. Uldall, der måtte indhente Rentekammerets tilladelse til at bygge den, Den nedbrændte til grunden i 1859, og den nuværende mølle blev herefter opført med navnet ’’Møllmarks Mølle’’.

Den blev omdøbt til Klingenberg, men Christian 9. gav i forbindelse med et besøg tilladelse til at navngive møllen efter sig. I 1932 blev der installeret en 50 hk dieselmotor i møllen, og med denne som hjælpeforanstaltning i stille vejr fortsatte mølleri indtil 1958. Møllen er afbildet på et postkort. Den er illumineret hver aftenen året rundt. Møllen ejes af Svendborg Kommune. Der er ikke adgang til møllen for offentligheden.

Referencer

Eksterne henvisninger 
 Vand- og vindmøller i Svendborg Amt 
 Møllebygninger i Danmark, Redegørelse og status 1993
 Svendborghistorier i Ugeavisen Svendborg  Hentet 1. december 2013
Christiansmøllen  på svendborghistorie.dk hentet 4. oktober 2021

Tårnmøller i Danmark
Bygninger, konstruktioner og anlæg i Svendborg
Etableret i 1859
Benjamin Engell

Benjamin Engell (født 23. december 1994) er en dansk skuespiller, som fik debut med hovedrollen Malthe, i DRs julekalender Pagten. Han har senere været med i et par kortfilm, blandt andre Nemesis med Kim Bodnia.

Senest er Benjamin Engell hovedrolleindehaver i Bo Mikkelsens nye danske zombiegyser Sorgenfri, som har premiere 3. marts 2016.

Noter

Eksterne henvisninger 
 

Skuespillere fra Danmark
Lisbeth Nebelong

Lisbeth Nebelong (født 1955 i København, opvokset i Danmark og på Færøerne) er en dansk journalist, forfatter, merkonom og Master of Public Management. 

Hun har siden 1992 skrevet flere faglitterære bøger. I 2003 debuterede hun som romanforfatter med romanen, Når engle spiller Mozart, som foregår på Færøerne og er inspireret af hendes eget liv, idet hun som ung boede nogle år på Færøerne. Når engle spiller Mozart var den første i en trilogi. Fem år efter den første bog, udkom hendes anden roman i 2008, Færøblues, som er en fortsættelse af den første. Den tredje bog i trilogien, Møde i mol, udkom i 2014, og to år senere udkom hele trilogien i en bog. Andre bøger hun har skrevet er bl.a. bøger om økonomi og om rejser, f.eks. har hun skrevet Turen går til Færøerne, som er udgivet på Politikens Forlag
og hvor tiende udgave er fra 2022.

Bibliografi

Romaner 
 2016 - Færø blues trilogien - Når engle spiller Mozart, Færø blues - drengen med celloen, Møde i mol, Hovedland, 703 sider.
 2014 - Møde i mol, Hovedland, Edward Fuglø illustrerede forsiden, 215 sider
 2008 - Færøblues, Hovedland, 399 sider
 2003 - Når engle spiller Mozart, elkjaeroghansen, 296 sider.

Andre bøger og udgivelser 
 Sund økonomi - sådan, 2009
 Råd til at leve, 2004
 Sund økonomi - flere penge, mere frihed, 2000
 Bedre råd - en håndbog om økonomi for kvinder, sammen med Vibeke Abel, 1996
 jeg gifter mig kun én gang, skrevet sammen med andre, 1996
 Pas på pengene i parforholdet, 1994
 På spanden - håndbog for pengeløse, 1993
 Penge - vejen til god økonomi og bedre livskvalitet, 1992

Referencer

Eksterne henvisninger 
 Officiel hjemmeside

Faglitterære forfattere fra Danmark
Romanforfattere fra Danmark
Rejsebogsforfattere fra Danmark
Tech College Mariagerfjord

Tech College Mariagerfjord var en teknisk skole under Tech College Aalborg, der tilbød grundforløbet indenfor fire erhvervsuddannelser (EUD). Skollen lå tidligere i Hadsund, men i januar 2011 åbnede  den nuværende afdeling, som ligger i Hobro.

Historie
Skolen blev indviet den 3. februar 1915 som Hadsund Tekniske Skole i en bygning, der blev tegnet af den nordjyske arkitekt Morten Skøt. Skolen skiftede i 1982 navn til Hadsund Uddannelsescenter. Skolen åbnede i januar 2011 en afdeling i Hobro. Det blev besluttet at nedlægge afdelingen i Hadsund på grund af et faldene elevtal i Mariagerfjord Kommune. Bygge & anlæg i Hadsund flyttes til Hobro mens bil, fly & andre transportmidler helt nedlægges. Afdelingen i Hadsund lukkede inden sommerferien i 2016.

Uddannelser
 Bygge & anlæg
 Mad til mennesker
 Strøm, styring & it

Referencer

Eksterne henvisninger 
 www.techcollege.dk 

Tekniske skoler i Danmark
Etableret i 1915
Mariagerfjord Kommune
Bygninger, konstruktioner og anlæg i Hobro
Uddannelse i Hobro
Arild Midthun

Arild Midthun (født 6. maj 1964 i Bergen) er en norsk tegner af Anders And-tegneserier.
Han tegner ofte den første - og ofte gode historie i bladet, og tegner også tit de længere fortsatte historier. Forsider og andet illustrationsarbejde, som tegning af den årlige julekalender i Anders And & Co., er også tit blandt hans opgaver.

Referencer 

Tegneserietegnere
Tegnere fra Norge
Personer fra Bergen
Troels Brandt

Troels Carl Fauerholdt Brandt (27. oktober 1909 i Kirke Værløse – 15. oktober 1992 i Kerteminde) var en dansk maler og tegner. Han var søn af malerparret Viggo og Hedvig Brandt. I 1951 blev han gift med maleren Anna Maria Lütken. Dette ægteskab blev opløst 18. november 1960. 10. december samme år blev han gift igen; denne gang med fysioterapeut Maria Munk Andersen.

Troels Brandt blev uddannet på Kunstakademiet i København 1930-37 og hos faderen.

I 1939 rejste Troels Brandt til Grønland for at arbejde hos botaniker Morten P. Porsild med illustrationer til Porsilds forskning. Han opholdt sig under resten af 2. verdenskrig i Grønland, hvor han, med stor fortrolighed med polarklimaets farve- og lysvirkning, skildrede landskaber og den lokale befolkning . Troels Brandt foretog endvidere talrige rejser til det sydlige Europa, især Italien, hvorfra han ligeledes har skildret lokale scenerier. Han var siden 1961 bosat i Kerteminde og var en stor del af kunstnermiljøet i såvel Kerteminde som Odense.

Note

Ekstern kilde/henvisning 
 

Malere fra Danmark
Danskere i 1900-tallet
Pedersker Kirkemølle

Pedersker Kirkemølle er en tårnmølle i Pedersker på Bornholm. Den er opført i 1861 og arbejdede indtil 1969. Den helmurede, runde mølle i Pedersker er med jordomgang og erstattede en mere end 150 år gammel stubmølle, der blev nedrevet samme år. Kirkemøllen, der er navngivet pga. dens beliggenhed tæt ved Pedersker kirke, blev forøget i højden i 1908, hvorved den opnåede det udseende, som den har . Kirkemøllen, som er bygget af den lokale sandsten, er den ældste af de seks bevarede tårnmøller på Bornholm, ligesom den er den eneste af disse, der er cirkulær af form.
 
Familien Marker ejede Kirkemøllen fra 1867 til 1959, og i hele perioden blev møllen løbende moderniseret. I 1899 blev vingerne selvsvikkende med jalousier. Der blev installeret en motor i 1903, og i forbindelse med at man forhøjede møllen i 1908, blev det oprindelige krøjeværk erstatet med en vindrose.  I 1800-tallet og begyndelsen af 1900-tallet var der både bageri og kro med udskænkning i møllegården. Derfor kaldte lokale beboere den ”Kromøllen”. 

Pedersker Lokalforening købte møllen i 1982 og har siden da stået for vedligeholdelse og restaurering. Der er bl.a. monteret en ny hat og nye vinger, og det tilknyttede magasin er blevet istandsat.

Noter

Litteratur 
 Munk, Povl Erik: Kirkemøllen i Pedersker. 1996. Pedersker Lokalforening.

Referencer 
 "Kirkemøllen" 'Bornholms Museum om kirkemøllen 
 Pedersker Kirkemølle på Worldpress.com

Bygninger, konstruktioner og anlæg i Bornholms Regionskommune
Tårnmøller i Danmark
KIrkemølle
Landkreis Cuxhaven

Landkreis Cuxhaven er arealmæssigt en af de største Landkreise  i den tyske delstat Niedersachsen.

Geografi 
Landkreisen ligger i området mellem floderne  Elben og Wesers udmunding i Nordsøen. Ved Wesers udmunding mod vest,  rager den  kreisfri havneby Bremerhaven (Hansestadt Bremen) ind i kreisområdet. Kystlinken løber mod nord til Cuxhaven, og her kommer Elben fra øst og danner den nordlige afgrænsning.  Mod øst ligger Landkreis Stade , mod sydøst Landkreis Rotenburg (Wümme) og mod syd Landkreis Osterholz. Vest for Weser ligger  Landkreis Wesermarsch.

Byer og kommuner 
Kreisen havde   indbyggere pr.

Eksterne kilder og henvisninger

Website des Landkreises Cuxhaven

Landkreis i Niedersachsen
Langen, Cuxhaven

Langen (ved Bremerhaven) er en by i Landkreis Cuxhaven i den tyske delstat Niedersachsen, beliggende cirka 7 km nord for Bremerhavens centrum, og 30 km syd for Cuxhaven. Langen har en befolning på 18.395 mennesker (2012) og et areal på 121,6 km². Den grænser mod nordvest til Wremen, Mulsum, Dorum og Midlum, mod nordøst til Wanna og Flögeln og mod sydøst til Drangstedt og Schiffdorf. Mod syd grænser den til Bremerhaven og dermed til Freie Hansestadt Bremen.

Eksterne kilder og henvisninger 

Byer i Niedersachsen
Emil Wissum

Emil Wissum (3. juni 1896 i København – 13. november 1976) var en dansk officer.

Karriere 
Han var søn af kgl. kabinetsbud Peder Wissum (død 1954) og hustru Emilie født Wucherpfennig (død 1959), blev student fra Metropolitanskolen 1914, premierløjtnant 1918 og blev tildelt H.M. Kongens Æressabel samme år. Wissum gennemgik Hærens Officersskoles specialklasses ingeniørkursus og generalstabskursus, blev kaptajn 1931, chef for 5. bygningsdistrikt i Viborg 1934-42 og forestod opførelsen af bl.a. Jydske Tøjhus i Hjørring og Jydske Ingeniørregiments kaserne i Randers. Han var stabschef hos generalinspektøren for ingeniørtropperne 1942-46 og under den militære modstandsbevægelse chef for militærgruppe (bataljon) O.3. 1943-45 og leder af meddelelsestjenestens forberedelse 1944-45.

Efter krigen blev Wissum oberstløjtnant 1945, var chef for Generalstabens generalstabsafdeling 1946-51, blev oberst 1949 og stillet til rådighed for generalinspektøren for Ingeniørtropperne 1951, chef for Jydske Ingeniørregiment 1951-53, generalinspektør for Ingeniørtropperne 1953-61, generalmajor 1957 og fik afsked 1961.

Tillidshverv 
Han var formand for forsvarets ABC-udvalg 1953-61. Han var chef for Det Danske Spejderkorps' Hertug Knuds Division (katolsk) 1919-27. Formand for Souvenir Français' danske komite for tilsyn med franske krigergrave fra 1946. Medlem af bestyrelsen for Winterfeldts Stiftelse fra 1946, formand 1962-65. Medlem af Sankt Ansgars Kirkes forvaltningsråd 1947-70 og formand for kirkens menighedsråd 1970-72.

Han var Kommandør af 1. grad af Dannebrog og Dannebrogsmand og bar Hæderstegnet for god tjeneste ved Hæren.

Han blev gift 31. maj 1925 med Agnes Zollfranck (24. april 1894 i Fensmark Sogn - 1961), datter af Johs. Zollfranck (død 1940) og hustru Karen Marie født Fog Hansen (død 1940).

Kilder 
 Kraks Blå Bog 1974

Eksterne henvisninger 
 

Personer i Kraks Blå Bog (afdøde)
Generalmajorer fra Danmark
Medlemmer af militærgrupper
Personer fra København
Danskere i 1900-tallet
Kommandører af 1. grad af Dannebrog
Ingeniørofficerer fra Danmark
Katolikker fra Danmark
Arkitekter fra Danmark
Studenter fra Metropolitanskolen
Storfyrstendømmet Tver

Fyrstendømmet Tver blev oprettet i 1246 og eksisterede frem til 1485, hvor Storfyrstendømmet Moskva får kontrol med Tver.

De første skriftlige kilder om Tver er dateret 1135. Oprindelig en af Republikken Novgorods mindre handelspladser, som kom under storfyrsten af Vladimir-Suzdals kontrol i 1209. I 1246 overdrog Alexander Nevskij fyrstendømmet til sin yngre bror Jaroslav Jaroslavitj, der blev stamfar til den lokale fyrsteslægt. Fire af dem blev dræbt af Den Gyldne Horde og helgenforklaret af den russisk-ortodokse kirke.

Fyrstendømmet Tver, der tidligere havde været dækket skov og mose, blev hurtigt forvandlet til et af de rigeste og mest folkerige russiske fyrstedømmer. Da området var svært tilgængeligt for de mongolske horder under Batu Khan, var der en stor tilstrømning af befolkningen fra den hærgede syd. Ved udgangen af århundredet, var fyrstendømmet klar til at kappes med Moskva om herredømmet i Rusland. Både Tver og Moskva var unge byer, så resultatet af deres rivalisering var langt fra sikker.

Mikhail, storfyrsten af Tver, der besteg tronen i Vladimir i 1305 var en af de mest elskede af de middelalderlige russiske fyrster. Hans åbne konflikt med Den Gyldne Horde førte til mordet på ham i 1318. Hans søn Dmitrij Mikhailovitj lykkedes at indgå en alliance med den mægtige storfyrstendømme Litauen, og sikrede Tver en styrket placering.

Forbitrede over Dmitrijs indflydelse, intrigerede storfyrst Ivan 1. af Rusland af Moskva mongolernes mord på ham i 1326. Efter mordet rejste byen sig til oprør mod Den Gyldne Horde. Horden gjorde fælles sag med moskovitter og undertrykte brutalt oprøret. Mange borgere blev dræbt, gjort til slaver eller deporteret. Dette var skæbnesvangert Tver-fyrsternes forhåbninger om herredømmet i Rusland.

I anden halvdel af 1300-tallet blev Tver yderligere svækket af kampe om magten mellem dets fyrster. To ledende grene af fyrstefamilien, Vasilij af Kasjin og Vsevolod af Cholm, hævdede begge deres ret til storfyrste titlen. Deres krav blev bakket op af Storfyrstendømmet Moskva og i sidste ende blev striden afgjort ved Kremls domstol.

Under den store feudale opstand 1425 til 1453 i Storfyrstendømmet Moskva, steg Tver betydning og indgik en forsvarsalliance med storfyrstendømme Litauen, Republikken Novgorod, Byzans, og Den Gyldne Horde. Storfyrst Boris af Tver sendte en af sine mænd, Afanasij Nikitin, for at søge efter guld og diamanter så langt væk som Indien. Nikitins rejsebeskrivelse fra 1466-1472 er formentlig den første førstehåndsberetning om Indien af en europæer.

Mikhail Borisovitj (1453—1505), søn af Boris af Tver, blev den sidste storfyrste af Tver. Den 12. september 1485 indtog storfyrst Ivan 3. af Moskva byen. Fyrstendømmet blev givet som apanage til Ivans barnebarn, kun for at blive afskaffet nogle årtier senere. Sidste arvtager fra fyrstefamilien blev henrettet af Ivan den Grusomme under Opritsjnina. Under den turbulente tid blev Tver regeret af Simeon Bekbulatovitsj, en tidligere khan af Kasimov.

Eksterne henvisninger 

Tver
Fyrstendømmet Tver
Etableret i 1246
Ophørt i 1485
Tver
Rusland i 1200-tallet
Rusland i 1300-tallet
Rusland i 1400-tallet
Faurholt

Faurholt er en mindre landsby på hovedvejen imellem Ikast (6 km) og Holstebro (42 km).

I Faurholt by findes Faurholt Kirke.

Kilder 

 Ikast-Brande.dk 
 Faurholt Kirke 

Byer i Ikast-Brande Kommune
Shave and a Haircut

"Shave and a Haircut" - nogle gange ledsaget af svaret "Two Bits" - er et syv-toners musikstykke, der kan anvendes som afslutning på en musikalsk fremførelse, oftest med henblik på en komisk effekt. Stykket stammer fra England.

Historie 
Stykket blev introduceret i 1888 af Arthur Sullivan som orkerstergravens spottende svar på Jack Points sang "Oh A Private Buffoon" i anden akt af stykket The Yeomen of the Guard. En anden tidlig optræden af Shave and a Haircut var i Charles Hale's sang At a Darktown Cakewalk fra 1899. Andre sange fra samme periode har også brugt stykket. Tonerne i det udgør også overgangen i "The Hot Scotch Rag", der blev skrevet af H.A. Fischler i 1911.

I 1939 udgav Dan Shapiro, Lestor Lee og Milton Berle "Shave and a Haircut - Shampoo", der brugte tonerne som afslutningssekvens. Teksten menes at stamme herfra.

I Mexico opfattes stykket som svært fornærmende, da det almindeligvis associeres med den vulgære frase "chinga tu madre, cabrón", der kan oversættes til "knep din mor, røvhul!"

Den italienske udgave er Ammazza la vecchia... col Flit! - dvs. "Dræb den gamle dame - med Flit!" Flit er et gammelt DDT-produkt. Dette er en spøgende populær forvanskning af en reklame fra tiden efter 2. verdenskrig, der lød Ammazza la mosca... col Flit, altså "Dræb fluen med Flit". Denne version opfattes aldrig som stødende, men snarere som en spøg.

Melodien kan høres i specialfremstillede bilhorn, mens rytmen kan bruges til at banke på en dør eller som morsekode (  –··–·   ··  ) i slutningen af amatørradiokontakt.

Referencer 

Musik
La Cucaracha

"La Cucaracha" (på dansk: "Kakerlakken") er en traditionel spansk corrido af folkelig oprindelse. Den blev populær i Mexico under den mexicanske revolution.

Strukturen 
Sangen består af par af vers og omkvæd, hvor hver halvdel af hvert par består af fire linjer på formen ABCB.

Omkvæd 
Sangens oprindelige tekst, hvorfra titlen stammer, beskriver en kakerlak, der har mistet et af sine seks ben og kæmper med at bevæge sig med de fem tilbageværende. Kakerlakkens ujævne, fembenede gangart imiteres af sangens oprindelige 5/4-taktart dannet ved at fjerne det ene opslag fra anden halvdel af en 6/4-taktart. 

La cu-ca- | ra-cha, la cu-ca-ra-cha| ya no pue-de ca-mi-nar
por-que no | tie-ne, por-que le fal-ta
| u-na pa-ta de a-tras.— 

("Kakerlakken, kakerlakken / den kan ikke længere gå / fordi den ikke har, fordi den mangler / det ene bagben." Denne tekst er basis for omkvædet i de fleste senere versioner. Stavelser med særligt tryk er angivet med fed skrift; stavelser med mindre tryk er vist med almindelig skrift, mens stavelser uden tryk er vist med kursiv. Taktopdelingerne er uafhængig af tekstens opdeling og vises med vertikale streger. Bemærk, at omkvædet begynder med en optakt.)

En række senere udgaver af sangen, særligt de, der ikke omtaler kakerlakkens manglende ben, trækker den sidste stavelse i hver linje, så sangen passer til den mere tilgængelige 6/4-taktart.

Vers 
Sangens vers passer til en traditionel melodi, der er anderledes end omkvædet, men passer med dettes taktart (5/4 eller 6/4). Derudover er versene højst varierende, idet de dog som regel har et satirisk tilgang til aktuelle politiske emner eller sociale problemer eller diskussioner.

Noter 

Folkeviser
Kultur i Mexico
Transportmagasinet

Transportmagasinet er den danske transportbranches uafhængige avis udgivet siden 1959. Avisen udkommer 22 gange om året og henvender sig til vognmænd og speditører, fragtchefer og disponenter, havnechefer og redere samt leverandører til transportbranchen. 

Transportmagasinet henvender sig også til transportkøbere, direktører, logistikchefer og lagerchefer i de største danske erhvervsvirksomheder samt chefer i kommune og brancheorganisationer. 

Oplaget lå i 2013 iflg. Danske Specialmedier på 6.173, samt et læsertal på 25.000 læsere iflg. Gallup. 

På Transportmagasinets hjemmeside findes en daglig netavis, udbudsovervågning, brancheregister, jobmarked, markedsplads og artikel arkiv.

Transportmagasinet har siden starten i 1959 haft skiftende ejere og blev i 2002 overtaget af Aller Business, der ville opbygge en stor dansk fagbladsvirksomhed. Den 1. januar 2010 blev Transportmagasinet overtaget af Danske Fagmedier ApS.

Eksterne kilder/henvisninger 

  Transportmagasinets
Tidsskrifter fra Danmark